**DEVNIA_GERB**

**ОБЩИНСКИ СЪВЕТ ДЕВНЯ**

**НАРЕДБА**

**ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА ДЕВНЯ**

**2016г.**

***РАЗДЕЛ І.***

***ОБЩИ ПОЛОЖЕНИЯ***

**Чл.1**. С тази наредба се регламентира редът и условията за записване, отписване и преместване на деца в общинските детски градини на територията на община Девня.

**Чл.2.** Настоящата Наредба обхваща процесите по регистриране, кандидатстване, записване, преместване и отписване на деца от детски градини на територията на община Девня.

**Чл.3.** Детските градини са институции в системата на предучилищното и училищното образование, в които се отглеждат, възпитават, социализират и обучават деца от три годишна възраст до постъпването им в първи клас.

**/1**/ В ДГ може да се откриват яслени групи за отглеждане на деца от 10-месечна до три годишна възраст.

**/2/** За предучилищното образование по преценка на родителя и/или при липса на яслена група в съответното населено място, както и при наличие на свободни места в ДГ, може да постъпят и деца, навършили две години към началото на учебната година на постъпването / чл.57, ал.2 от ЗПУО/.

**/3/** Предучилищното образование е задължително от учебната година, която е с началото в годината на навършване на 5 годишна възраст на детето / чл.67, ал.1 и ал.2 от ЗПУО /.

**Чл.4.** Предучилищното образование се организира във възрастови групи, както следва:

**/1/** първа възрастова група-3-4-годишни, а в случаите на чл.3, ал. 2 – 2 -4 годишни;

**/2/** втора възрастова група – 4-5 годишни;

**/3/** трета подготвителна възрастова група – 5-6-годишни;

**/4/** четвърта подготвителна възрастова група - 6-7-годишни.

**Чл.5.** Деца, които са на възраст по-голяма или равна или равна на 10 месеца и по-малка от 3-години през текущата календарна година, участват в класиране за яслена група в ДГ.

**Чл.6.** Деца, които навършват 3 години през текущата календарна година, участват в класиране за първа възрастова група.

**Чл.7.** Децата във всички възрастови групи се приемат целогодишно, при наличие на свободни места.

**Чл.8.** Записването на децата в детските градини на територията на община Девня се осъществява по желание на родителите/настойниците, както и лицата, при които са настанени за отглеждане деца по реда на чл.26 от Закона за закрила на детето:

**/1/** близки / роднини

**/2/** приемни семейства

***РАЗДЕЛ ІІ.***

***УСЛОВИЯ ЗА ЗАПИСВАНЕ НА ДЕЦАТА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА ДЕВНЯ***

**Чл.9.** Постъпването на децата в новосформиращите се яслени и първи групи в общинските детски градини се осъществява по желание на родителите или настойниците на децата.

**Чл.10.** Кандидатстването се осъществява чрез подаване на писмени заявления по образец до директора на детската градина.

**Чл.11.** Писмените заявления за прием на деца в общинските детски градини се подават препоръчително от 1 април до 31 май на всяка календарна година, за да се формират групите в детската градина за предстоящата учебна година, но може да се подават и през цялата календарна година.

**Чл.12.** В срока по чл. 15 е препоръчително да се подават и завления за постъпването в общинска детска градина на деца при условията на чл. 57, ал. 2 от ЗПУО. Неподадени в срок заявления могат да се представят в детската градина и след тази дата, като приемът се осъществява в зависимост от свободните места в съответната детска градина.

**Чл.13.** Постъпването на деца в общинските детски градини се осъществява целогодишно.

**Чл.14.** Писмените заявления се подават от единия родител или настойник, с постоянен или настоящ адрес в община Девня, или от пълномощник с изрично нотариално заверено пълномощно, който представя в детската градина следните документи:

/1/ Заявление по образец;

/2/ Копие от акт за раждане на детето, като се представя и оригинал за сверяване верността на копието, след което оригинала се връща на заявителя;

/3/ Заверено от заявителя копие на лична карта на родителя или настойника за удостоверяване на постоянен адрес или удостоверение за настоящ адрес, в случай че постоянния адрес не е на територията на община Девня;

/4/ Заверено от заявителя копие на акт за смърт на единия родител, в случай че е починал;

/5/ Заверено от заявителя копие на акта за назначаване на настойника (ако е назначен такъв);

**Чл.15.** Приемът на документи се извършва от директора на детската градина или от определено със заповед от него лице, което проверява документите, сверява данните и завежда подаденото заявление във входящия регистър с пореден номер.

**Чл.16.** В общинските детски градини с предимство се приемат деца при следните условия:

/1/ деца, чиито родители или настойници са с адресна регистрация в района, намиращ се в близост до съответната детска градина - удостоверява се с лична карта или с удостоверение за настоящ адрес, съгласно чл. 18 от настоящата Наредба;

/2/ деца със заболявание, съгласно Наредба за медицинска експертиза на работоспособността до 16 г. - удостоверява се с решение на ЛКК или ТЕЛК;

/3/ деца от семейства, в които има други деца с тежки заболявания - удостоверява се с решение на ЛКК или ТЕЛК;

/4/ деца, на които поне един от родителите е с инвалидност над 71% - удостоверява се с решение на ЛКК или ТЕЛК;

/5/ деца от многодетни семейства с три и повече деца до 18 години, като децата в ученическа възраст се обучават редовна форма на обучение, деца-близнаци и деца- тризнаци - удостоверява се с актове за раждане и служебна бележка от училището за текущата учебна година;

/6/ деца - сираци или деца - полусираци - удостоверява се с акт за смърт на техен родител или родители;

/7/ второ и следващо дете, ако друго дете от семйството посещава в момента същата детска градина - справката се прави по служебен път;

/8/ деца на родители-студенти, докторанти или спациализанти в редовна форма на обучение - удостоверява се с уверение от съответния ВУЗ;

/9/ дете, настанено за отглеждане в приемно семейство, съгласно чл. 26 от Закона за закрила на детето - удостоверява се с документ от Дирекция "Социално подпомагане" гр. Девня;

/10/ деца от специализирани институции -удостоверява се с документ от съответната институция.

**Чл.17.** Предимството по чл. 20 трябва да е налице към датата на записаване на детето

в детската градина.

**Чл.18.** Деца, които не ползват предимства по чл. 20, се приемат по реда на входящия номер.

**Чл.19.** Списъците с приетите деца в общинските детски градини и детски ясли се обявяват до 30 юни на видно място във всяка детска градина.

**Чл.20.** При записване и постъпване на детето в детската градина родителите или настойниците представят:

/1/ здравно-профилактична карта на детето, попълнена от личния лекар;

/2/ еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди постъпване на детето в детската градина/детската ясла;

/3/ изследвания на кръв и урина на детето, извършени в едномесечен срок преди постъпването му в детска ясла и едноседмичен срок за детска градина;

/4/ изследване с отрицателна реакция по Васерман за единия от родителите, извършено в 6-месечен срок преди постъпването на детето в детска ясла; настойник не представя документ за такова изследване;

/5/ данни от личния лекар за имунизационния статус на детето, съгласно изискванията на Наредба № 15/2005 г. за имунизациите в Република България; деца, на които не са извършени задължителните имунизации за възрастта могат да се приемат в детските градини, когато са налице трайни противопоказания за имунизирането им и са освободени по Наредба №15/2005 г. за имунизациите в РБ;

/6/ медицинска бележка за липсата на контакт на детето със заразно болен, издадена не по-късно от 3 дни преди нпостъпването му в детска ясла/детска градина.

**Чл. 21.** При записване на дете, което е посещавало друга детска градина на територията на общината, родителите задължително представят сужебна бележка от другата детска градина, че нямат финансови задължения към нея.

**Чл. 22**. При постъпване на детето в детска ясла или детска градина, неговия родител или настойник подписва и подава декларация до директора на детската градина, че е запознат и съгласен с правилника за вътрешния ред на съответната детска градина.

***РАЗДЕЛ IІІ.***

***УСЛОВИЯ ЗА ПРЕМЕСТВАНЕ НА ДЕЦАТА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА ДЕВНЯ***

**Чл.23.** Преместване на дете от една общинска детска градина в друга може да се осъществи при наличие на свободно място и по желание на родителя/настойника след подадено заявление до директора на съответната детска градина с посочени мотиви.

**Чл.24.** Преместване на дете от една в друга детска градина на територията на община Девня е въможно само след заплащане на дължимите такси за ползване на детска градина, изчислени по реда на Наредба за определяне и администриране на местните такси и цени на услуги, предоставяни от община Девня.

**Чл.25.** Преместването на деца от подготвителна група се извършва с удостоверение за преместване при наличие на свободни места. За извършеното преместване писмено се информира и Експерт "Култура, образование" към общинска администрация на община Девня.

**Чл.26.** При напускане на дете от подготвителна група поради постъпването му в първи клас се издава удостоверение за задължително предучилищно образование, съгласно чл. 36 от Наредба № 5/ 03.06.2016 г. за предучилищното образование.

***РАЗДЕЛ IV***

***УСЛОВИЯ ЗА ОТПИСВАНЕ НА ДЕЦАТА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА ДЕВНЯ***

**Чл.27.** Децата от детските градини се отписват:

**/1/** по желание на родителите със заявление до директора;

**/2/** децата от подготвителна група се отписват на 01.06 юни за постъпване в първи клас като по желание на родителите децата посещават почасово детска градина като допълнителна услуга или сезонна детска група съобразно Наредба за почасови съботно неделни и сезонни дейности на Община Девня и заплащат такса определена с акт на финансиращия орган;

**/3/** при отсъствие повече от един месец без писмено заявление от родителите до директора;

**/4/** при незаплащане на такса за детската градина за период от 1 месец;

**/5/** при нарушаване на Правилника за вътрешния ред и Правилника за дейността на детската градина;

**Чл.28.** Отписването задължително се отразява от директора на детската градина, съгласно нормативната уредба.

**Чл.29.** При отписване на детето, на родителя се издава служебна бележка, удостоверяваща липса на финансови задължения към посещаваното детско заведение.

***РАЗДЕЛ V***

***ОРГАНИЗАЦИЯ НА РАБОТА***

**Чл.30.** Всеки директор на общинска детска градина изработва правилник за дейността на детската градина или изменя и допълва съществуващия, като съобрази изискванията на настоящата наредба и веднага го поставя на видно място в сградата на детската градина.

**Чл.31.** При намаляване броя на децата през учебната година под 10 в група за централните детски градини и под 6 за изнесените групи към централните детски градини, групата се слива с друга такава, със заповед на директора на детската градина с цел създаване на рационална организация за използване на финансов и човешки ресурс.

**Чл.32.** В рамките на една детска градина директорът определя начина на сливане градински и яслени групи при необходимост.

**Чл.33.** Директорите на общинските детски градини на територията на община Девня организират през летния период дежурни сборни групи при наличието най-малко на 10 деца, реално посещаващи групата.

***РАЗДЕЛ VI***

***КОНТРОЛ***

**Чл.34**. Контролът по спазване на реда за записване, отписване и преместване на децата в общинските детски градини, се осъществява от общинска администрация

ПРЕХОДНИ И ЗАКЛЮЧИТЕЛНИ РАЗПОРЕДБИ

**§ 1.** Настоящата Наредба за условията и редът за записване, отписване и преместване на деца в общинските детски градини на територията на Община Девня е разработена на основание чл. 59, ал. 1 от Закона за предучилищното и училищното образование.

**§ 2.** Учебната година в предучилищното образование съгл. чл. 63, ал.2 от Закона за предучилищното и училищното образование започва на 15 септември и е с продължителност 12 месеца. В случай, че 15 септември е почивен ден, тя започва на първия следващ работен ден. Учебната година включва учебно и неучебно време. Учебното време е в периода от 15 септември до 31 май на следващата календарна година, а неучебното време е от 1 юни до 14 септември. Посещението на децата в детското заведение през неучебното време се организира след писмено заявеното желание на родителите.

**§ 3.** Наредбата за условията и реда за записване, отписване и преместване на децата в детските градини на територията на община Девня се публикува на сайта на община Девня и на видно място в детските градини с цел запознаване на всички заинтересовани лица и осигуряване публичност на дейността на детската градина.

§ 4. Наредбата е приета на заседание на Общински съвет - Девня с Решение № 186 по Протокол № 12/28.11.2016 г. и влиза в сила от учебната 2016/2017 година.